A BIZOTTSÁG 1401/2007/EK RENDELETE
(2007. november 28.)
a Portugália lobogója alatt közlekedő hajók által az ICES VIIIc, IX és X övezetben, valamint a CECAF 34.1.1 övezet közösségi vizein folytatott ördöghalhalászat újbóli engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 26. cikke (4) bekezdésére,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (2) és különösen annak 21. cikke (3) bekezdésére,
mivel:
(1)
A bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2007. évre történő meghatározásáról szóló, 2006. december 21-i 41/2007/EK tanácsi rendelet (3) kvótákat állapít meg a 2007. évre.
(2)
2007. augusztus 23-án Portugália a 2847/93/EGK rendelet 21. cikkének (2) bekezdése értelmében arról értesítette a Bizottságot, hogy a lobogója alatt közlekedő hajók számára 2007. augusztus 27-i hatállyal megtiltja az ördöghal halászatát az ICES VIIIc, IX és Xa övezetben, valamint a CECAF 34.1.1 övezet közösségi vizein.
(3)
2007. október 3-án a Bizottság a 2847/93/EGK rendelet 21. cikkének (3) bekezdése és a 2371/2002/EK rendelet 26. cikkének (4) bekezdése értelmében ugyanezen időbeli hatállyal elfogadta a Portugália lobogója alatt közlekedő vagy a Portugáliában lajstromozott hajók által az ICES VIIIc, IX és X övezetben, valamint a CECAF 34.1.1 övezet közösségi vizein folytatott ördöghalhalászat tilalmára vonatkozó 1160/2007/EK rendeletet (4).
(4)
A Bizottsághoz a portugál hatóságok által eljutatott tájékoztatás szerint a VIIIc, IX és X övezetre, valamint a CECAF 34.1.1 közösségi vizeire vonatkozó portugál kvótán belül még rendelkezésre áll egy bizonyos ördöghalmennyiség. Következésképpen a Portugália lobogója alatt közlekedő vagy Portugáliában lajstromozott hajók számára engedélyezni kell az ördöghalhalászatot az említett övezetekben.
(5)
Az engedély 2007. november 8-ától lép hatályba annak érdekében, hogy a kérdéses ördöghalmennyiséget még ez év vége előtt le lehessen halászni.
(6)
Következésképpen az 1160/2007/EK rendelet 2007. november 8-ával hatályát veszti.
ELFOGADTA EZT A RENDELETET:
1. cikk
Hatályon kívül helyezés
Az 1160/2007/EK rendelet hatályát veszti.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Rendelkezéseit 2007. november 8-ától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 28-án.